tttarun/llama2_hindi huggingface dataset:
स्वामी विवेकानन्द के चिंतन में दलितों, महिलाओं व गरीबों के उत्थान तथा ‘कर्म की प्रधानता’ का विचार विशेष रूप से उपस्थित रहा। विवेचना कीजिये।
उत्तर :
स्वामी विवेकानन्द 19वीं सदी के भारत के सर्वाधिक प्रभावशाली चिंतकों में से एक थे। वे वेदान्त के व्याख्याता तथा एक उच्च कोटि के आध्यात्मिक गुरु थे। उन्होंने हिंदू धर्म तथा अद्वैत वेदान्त की वैज्ञानिक और व्यावहारिक व्याख्या करते हुए भारत में नवजागरण को दिशा प्रदान की। 1893 ई. में शिकागो में आयोजित ‘विश्व धर्म महासभा’ में उन्होंने हिंदू धर्म को सहिष्णु तथा सार्वभौमिक धर्म के रूप में प्रस्तुत किया।
स्वामी विवेकानंद ने भारतीय समाज में दलितों एवं महिलाओं की दयनीय स्थिति की निन्दा की और समाज कल्याण के लिये इनका उत्थान आवश्यक बताया। उन्होंने इनके उत्थान के लिये शिक्षा को सबसे महत्त्वपूर्ण साधन माना। उनका मत था कि जिस राष्ट्र में महिलाओं का सम्मान नहीं होता, वह राष्ट्र और समाज कभी महान नहीं बन सकता। शिक्षा के माध्यम से ही स्त्री व दलितों को शक्तिशाली, भयविहीन तथा आत्म-सम्मान के साथ जीने के काबिल बनाया जा सकता है।
स्वामी विवेकानन्द ने दरिद्र (गरीब) में ही नारायण देखा (दरिद्र नारायण) और उसके कल्याण में ही ईश्वर की सेवा माना है। उस ‘दरिद्र नारायण’ की अवधारणा द्वारा उन्होंने मानवतावाद को धार्मिकता से जोड़ दिया। शिकागो में दिये गए अपने ऐतिहासिक भाषण में भी उन्होंने सार्वभौमिक भ्रातृभाव को सभी धर्मों का सार तत्त्व कहा था।
स्वामी विवेकानन्द सदैव मनुष्य को कर्मशील बने रहने के लिये प्रेरित करते थे। उनका मत था कि प्रत्येक मनुष्य को अपना कर्म पूरी शक्ति तथा एकाग्रता के साथ करना चाहिये। उनका एक प्रसिद्ध कथन है- ‘प्रत्येक कार्य में अपनी समस्त शक्ति का प्रयोग करो, सभी मरेंगे साधु या असाधु, धनी या दरिद्र, चिरकाल तक किसी का शरीर नहीं रहेगा। अतएव उठो, जागो और तब तक रूको नहीं जब तक मंजिल प्राप्त न हो जाए’।
इस प्रकार, यह विश्वासपूर्वक कहा जा सकता है कि यद्यपि स्वामी विवेकानन्द वेदान्त के व्याख्याता एवं एक आध्यात्मिक गुरु थे परंतु उनके चिंतन में दलितों, महिलाओं व गरीबों के उत्थान तथा ‘कर्म की प्रधानता’ का विचार विशेष रूप से उपस्थित था।
गांधी जी का दर्शन अपने आप में संश्लेषण की प्रयोगशाला थी। विवेचना कीजिये।
उत्तर :
गांधीवाद एक सनातन दर्शन (Perennial Philosophy) कहा जा सकता है क्योंकि उनके दर्शन की प्रमुख अवधारणाओं-अहिंसा, सत्याग्रह, सर्वोदय, सत्य और ईश्वर, साधन की पवित्रता इत्यादि की उपस्थिति दुनिया की सभी धार्मिक परंपराओं में पाई जाती है तथा इनकी प्रासंगिकता सदैव बनी रहती है। गांधी जी के चिंतन का अध्ययन करने पर हम पाते हैं कि उनके चिंतन पर विभिन्न धर्मों, धर्म-ग्रंथों, विचारकों एवं दार्शनिकों का प्रभाव रहा है।
गांधी जी ने श्रीमदभगवद्गीता से नैतिक और निरपेक्ष कर्मयोग की सीख ली। वे ‘गीता’ को माता कहते थे तथा गीता के श्लोकों को अपना मार्गदर्शक। गांधी जी अहिंसा को मनुष्य-मात्र का सर्वोच्च नैतिक कर्त्तव्य मानते थे। उन्होंने जैन व बौद्ध धर्म से यह अहिंसा का तत्त्व ग्रहण किया। 
गांधी जी ने अपने जीवनकाल में अनेक विचारकों एवं दार्शनिकों के लेखों एवं पुस्तकों को अध्ययन कर, उनके उपयोगी तत्त्वों का अपने दर्शन में समावेश किया। समाज-कल्याण की भावना, श्रम की महत्ता, साधारण जीवन पद्धति जैसे विचारों को उन्होंने ‘जॉन रस्किन’ से सीखा। हेनरी डेविड थॉरो के निबंध 'On Civil Disobedience' से उन्होंने ‘सत्याग्रह’ की तकनीक का विचार ग्रहण किया। 
गांधी जी टॉलस्टॉय की पुस्तक 'The Kingdom of God' से भी काफी प्रभावित थे। उन्होंने टॉलस्टॉय के अंहिसा संबंधी विचारों, शक्ति और शोषण पर आधारित आधुनिक समाज की निन्दा के सिद्धांत तथा साधन की शुद्धता के विचार का समर्थन किया। गांधी जी टॉलस्टॉय की विचारधारा से परिचित होने के पश्चात् सभी प्राणियों में ‘ईश्वर के वास’ के सिद्धांत पर ‘अन्तरात्मा की आवाज’ जैसे विचार को अपने दर्शन में समाहित कर पाये। गांधी जी ने जब उपयोगितावाद की ‘बहुसंख्यक’ विचारधारा तथा जॉन रस्किन की ‘अल्पसंख्यक’ की विचारधारा में अंतर्विरोध देखा तो उनको मिलाकर ‘सर्वोदय’ को अस्तित्व में ला दिया।
इन सबके अलावा भी गांधी जी अद्वैतवेदान्त, लॉक, प्लेटो, कांट, रूसो एवं मैकियावेली के दर्शन से भी प्रभावित रहे। इसीलिये उनका दर्शन विभिन्न विचारों एवं दर्शनों का एक प्रभावी संश्लेषण बन पाया।
गीता के नैतिक दर्शन में उल्लेखित ‘निष्काम कर्मयोग’ का सिद्धांत सिविल सेवकों के लिये एक श्रेष्ठ मार्गदर्शक का कार्य कर सकता है। विवेचना कीजिये।
उत्तर :
वेदों और उपनिषदों में जिन नैतिक और दार्शनिक सिद्धांतों का प्रतिपादन किया गया है, गीता उनमें समन्वय स्थापित करके उनका सारतत्त्व प्रस्तुत करती है। गीता में वर्णव्यवस्था, मानव जीवन के चार आश्रमों तथा पुरूषार्थों, कर्मवाद, पुनर्जन्म, आत्मा की अमरता और ईश्वर की सत्ता को पूर्णरूपेण स्वीकार किया गया है परन्तु गीता में वर्णव्यवस्था को जन्म के आधार पर नहीं बल्कि कर्म के आधार पर स्वीकार किया गया है।

श्री अरविन्द, गांधीजी तथा तिलक जैसे विचारकों का मत है कि गीता में ‘निष्काम कर्म’ को ही सर्वाधिक महत्त्व दिया गया है। गीता में भगवान श्रीकृष्ण ने अर्जुन को सभी परिस्थितियों में निष्काम कर्म करने की शिक्षा दी है। उनके अनुसार फलाकांक्षा का त्याग करके सफलता-असफलता को समान मानते हुए ही कर्म करना चाहिए। इस ‘निष्काम कर्मयोग’ के अनुसार आचरण करने के लिये यह बहुत आवश्यक है कि मनुष्य अपनी सभी इन्द्रियों को संयमित करे तथा अपने मन पर पूर्ण नियंत्रण रखे। स्वानियंत्रण करने के पश्चात् मनुष्य फलासक्ति के बिना कर्म करे।

वर्तमान में सिविल सेवाओं में तनाव का स्तर ऊँचा है क्योंकि कल्याणकारी राज्य की निरंतर बढ़ती अपेक्षाएँ, गठबंधन की राजनीति के कारण परस्पर विरोधी तथा कठिन दबाव, मीडिया एवं सिविल सोसाइटी की जागरूकता आदि सिविल सेवकों को चारों ओर से घेरे रखती हैं। इन जटिल परिस्थितियों में यदि सिविल सेवक स्वनियंत्रण रख निष्काम भाव से अपने कार्यों का संपादन कानूनों, नियमों, विनियमों एवं अंतरात्मा के निर्देशानुसार करता रहे तो न केवल उसे चौतरफा तनावों से मुक्ति मिलेगी बल्कि शांति, संतोष एवं परिणाम भी प्राप्त होंगे। एक सिविल सेवक द्वारा निजी हितों को त्यागकर, निष्पक्षतापूर्वक फैसले लेकर तथा सत्यनिष्ठा के साथ अपने कर्त्तव्य का निर्वहन करना ही ‘निष्काम कर्मयोग’ है।

अतः निःसंदेह गीता का निष्काम कर्मयोग का सिद्धांत सिविल सेवकों के लिये एक श्रेष्ठ मार्गदर्शक का कार्य कर सकता है।
धर्म और नैतिकता मानव जीवन के दो महत्त्वपूर्ण पहलू हैं तथा ये दोनों ही मानव व्यवहारों को नियंत्रित करते हैं। इन दोनों के अंतर्संबंध से इतर इनके मध्य के अंतरों का उल्लेख करें।
उत्तर :
प्रायः यह माना जाता है कि धर्म और नैतिकता में अविच्छिन्न संबंध है। कुछ विचारकों के अनुसार धर्म से ही नैतिकता का जन्म होता है। धार्मिक नियम ही नैतिक नियम है। ईश्वर को धर्म का ‘आदर्श’ माना गया है तथा इसी ईश्वर की इच्छा पर शुभ-अशुभ, उचित और अनुचित, नैतिक और अनैतिक निर्भर हैं। वहीं, कुछ अन्य विद्वानों का मत है कि नैतिकता से धर्म का आविर्भाव हुआ है। नैतिकता मनुष्य को नैतिक व्यवस्थापक के रूप में मानती है। यदि मनुष्य अनैतिक/अशुभ कार्य करता है तो उसे दण्ड देने के लिये ‘ईश्वर’ की संकल्पना की गई है। यदि व्यक्ति शुभ कर्म करता है तब उसे पुरस्कार भी ईश्वर ही देता है। ईश्वर में विश्वास धर्म पर ही आधारित है और इस प्रकार विचारकों के अनुसार धर्मशास्त्र का आधार नीतिशास्त्र बन जाता है।
नैतिकता एवं धर्म के मध्य का अंतरः
नैतिकता मानव केन्द्रित तथा मानवीय प्रयत्नों में निहित है जबकि धर्म ईश्वर केन्द्रित होता है।
नैतिकता से लौकिक मानवीय गतिविधियाँ जुड़ी हैं जबकि धर्म का संबंध अनिवार्यतः अतिप्राकृतिक सत्ता से जुड़ा है।
नैतिक विचारों का उदय मनुष्य की पूर्णता के भाव से होता है जबकि धार्मिक भावना का उदय मनुष्य की अपूर्णता के भाव से होता है। धर्म में ‘पूर्ण’ तो सिर्फ ईश्वर को माना जाता है।
नैतिकता में संकल्प की स्वतंत्रता अति आवश्यक है जबकि धर्म में आराध्य देव पर आश्रित होने का भाव प्रमुख है।
नैतिकता का सर्वोच्च लक्ष्य ‘शुभत्व’ की प्राप्ति से है जबकि धर्म का संबंध सत्यम्, शिवम् और सुन्दरम तीनों की प्राप्ति से है।
नैतिकता एक गतिशील संकल्पना है, जो व्यक्ति, समाज एवं परिस्थिति के अनुसार अलग-अलग हो सकती है जबकि धर्म की संकल्पनाओं में प्रायः स्थिरता रहती है जिसके कारण कभी-कभी उसके अनुयायी कट्टर भी हो जाते हैं।
इन अंतरों के बावजूद धर्म और नैतिकता एक दूसरे से गहरे से जुड़े हैं तथा मानव जीवन पर गहरा प्रभाव डालते हैं। इन दोनों को एक-दूसरे का ‘पूरक’ यदि नहीं भी कहा जाये तो सहचारी जरूर कहा जा सकता है।
एक लोकसेवक में उत्तरदायित्व की भावना का उपस्थित होना अपरिहार्य माना जाता है परंतु अनेक कारक ऐसे हैं जो उत्तरदायित्व के मार्ग में अवरोध उत्पन्न करते हैं। उन अवरोधकों को दूर कर लोकसेवाओं में उत्तरदायित्व सुनिश्चित करने के उपायों की चर्चा करें।
उत्तर :
‘उत्तरदायित्व’ से तात्पर्य है- जिस व्यक्ति के पास कोई विवेकाधीन शक्ति है, उस पर बाध्यता होना कि वह अपने विवेक से किये गए कृत्यों की संतोषप्रद व्याख्या कर सके अन्यथा उसे उन कृत्यों के लिये दण्ड दिया जा सकता है। यथा- कितना धन किस मद में खर्च किया गया और क्यों? किसी विशेष स्थिति में कौन-सा निर्णय लिया गया और क्यों? इत्यादि की संतोषप्रद व्याख्या करने की बाध्यता। इस ‘संतोषप्रद व्याख्या’ में निम्नलिखित गुण होने चाहियें-
तार्किकता।
यह दिखे कि अपनी तरफ से सर्वश्रेष्ठ कदम उठाया गया था।
यह दिखे कि कोई तथ्य जान-बूझकर छिपाया नहीं गया है या भेदभाव नहीं किया गया है।
निर्णय संविधान और कानूनों से सुसंगत प्रतीत होता है।
निर्णय नैतिक संहिता तथा आचरण संहिता को की कसौटियों पर भी खरा उतरता है।
उत्तरदायित्व के मार्ग में अवरोध उत्पन्न करने वाले कारकः
भ्रष्टाचार, अपारदर्शिता, गैर-जवाबदेही तथा नियमों, कानूनों, क्रियाविधियों की जटिलता।
उत्तरदायित्व को निभाने के लिये आवश्यक नैतिक मूल्यों का विकसित न होना।
राजनीतिक हस्तक्षेप तथा प्रशासन पर बढ़ता राजनीतिक दबाव।
लोकसेवाओं में उत्तरदायित्व सुनिश्चित करने के उपायः
सूचना के अधिकार का प्रभावी उपयोग।
नागरिक घोषणा पत्र (सिटीजन्स चार्टर) की प्रभावी व्यवस्था।
सूचना प्रौद्योगिकी का बेहतर अनुप्रयोग करते हुए ई-गवर्नेंस लाना।
सी.सी.टी.वी. तथा अन्य सर्वेक्षण तकनीकों का प्रयोग।
मजबूत सतर्कता तंत्र तथा लोकपाल जैसी संस्थान।
मीडिया गैर-सरकारी संगठनों जैसे माध्यमों द्वारा प्रशासन पर नैतिक दबाव।
इस प्रकार विभिन्न उपायों द्वारा उत्तरदायित्व को सुनिश्चित कर एक उत्तरदायी शासन प्रणाली की स्थापना की ओर अग्रसर हुआ जा सकता है।
लोकपाल एवं लोकायुक्त अधिनियम, 2013 के प्रमुख प्रावधानों का उल्लेख करें। साथ ही, लोकपाल की नियुक्ति के मार्ग में आ रही बाधाओं के संदर्भ में अपने विचार प्रकट करें।
उत्तर :
भारत के राष्ट्रपति द्वारा लोकपाल और लोकायुक्त विधेयक, 2013 पर 1 जनवरी, 2014 को हस्ताक्षर करते ही यह विधेयक ‘अधिनियम’ बन गया। इस अधिनियम के प्रमुख प्रावधान निम्नलिखित हैं-
इसमें केंद्र स्तर पर लोकपाल और राज्य स्तर पर लोकायुक्त का प्रावधान किया गया है।
लोकपाल में एक अध्यक्ष और अधिकतम आठ सदस्य हो सकते हैं, जिनमें से 50% सदस्य न्यायिक पृष्ठभूमि से होने चाहिए।
लोकपाल के अध्यक्ष और सदस्यों का चयन एक ‘चयन समिति’ के माध्यम से किया जाएगा जिसमें भारत के प्रधानमंत्री, लोकसभा अध्यक्ष, लोकसभा के विपक्ष के नेता, भारत के प्रमुख न्यायधीश या मुख्य न्यायाधीश द्वारा नामित सुप्रीम कोर्ट का न्यायाधीश शामिल होगा। एक अन्य सदस्य कोई प्रख्यात विधिवेत्ता होगा जिसे इन चार सदस्यों की सिफारिश पर राष्ट्रपति नामित करेंगे।
लोकपाल के अधिकार क्षेत्र में लोकसेवक की सभी श्रेणियाँ होंगी।
कुछ सुरक्षा उपायों के साथ प्रधानमंत्री को भी इस अधिनियम के दायरे में लाया गया है।
अधिनियम के अंतर्गत ईमानदार लोकसेवकों को पर्याप्त सुरक्षा प्रदान की जाएगी।
अधिनियम में भ्रष्ट तरीकों से अर्जित की गई संपत्ति को जब्त करने का भी प्रावधान है चाहे अभियोजन का मामला लंबित ही क्यों न हो।
अधिनियम में प्रारंभिक जाँच और ट्रायल के लिए स्पष्ट समय सीमा निर्धारित की गई है। ट्रायल के लिए विशेष अदालतों के गठन का भी प्रावधान है।
इस अधिनियम के वर्ष 2014 में लागू हो जाने के बावजूद आज तक लोकपाल की नियुक्ति नहीं हो पाई है। लोकपाल के अभाव में यह अधिनियम क्रियान्वित नहीं हो पा रहा है। एक गैर-सरकारी संगठन ‘कॉमन कॉज’ ने सर्वोच्च न्यायालय में पिटीशन लगाई कि सरकार जानबूझकर लोकपाल की नियुक्ति नहीं कर रही है। नवम्बर, 2016 में सर्वोच्च न्यायालय ने भी सरकार की खिंचाई करते हुए कहा कि लोकपाल कानून को एक ‘मृत पत्र (dead letter)’ नहीं बनने दिया जा सकता।
लोकपाल की नियुक्ति न हो पाने के संदर्भ में सरकार का अपना एक तर्क है। सरकार अनुसार लोकपाल के चुनाव के लिए जो चयन-समिति होती है, उसमें एक सदस्य ‘लोकसभा में विपक्ष का नेता’ होता है। परंतु 16वीं लोकसभा में किसी भी विपक्षी पार्टी के पास कुल लोकसभा सदस्यों की 10 प्रतिशत या अधिक सदस्य संख्या नहीं हैं, जो किसी पार्टी के नेता को ‘विपक्ष का नेता’ का दर्जा दिलाने की पूर्व शर्त होती है।
अतः बिना ‘विपक्ष के नेता’ के सरकार लोकपाल का चुनाव कैसे करे? अब सरकार अधिनियम में ‘विपक्ष के नेता’ की परिभाषा में संशोधन का प्रस्ताव लाई है जो अभी संसद में पारित नहीं हो पाया है, जिसके अनुसार विपक्ष की सबसे बड़ी पार्टी के नेता को ‘विपक्ष के नेता’ मान लिया जाएगा।
मेरे विचार से सरकार को शीघ्रता से यह संशोधन पारित करवाना चाहिए ताकि एक सक्षम और सशक्त लोकपाल की 
प्रणाली शुरू हो क्योंकि वर्तमान सरकार भ्रष्टाचार का विरोध तथा पारदर्शिता लाने का आह्वान करते हुए सत्ता में आई थी। अब अपनी विश्वसनीयता बनाए रखने तथा भ्रष्टाचार पर अकुंश लगाने के लिए लोकपाल की नियुक्ति शीघ्रातिशीघ्र करना समय की मांग है।
पूर्वाग्रह पर नियंत्रण एक मुश्किल कार्य है परंतु समाज में तनाव को बढ़ने से रोकने के लिये इस पर नियंत्रण आवश्यक है। चर्चा कीजिये।
उत्तर :
पूर्वाग्रह से तात्पर्य है- किसी के संबंध में पहले से ही निश्चित मत (Opinion)। यह किसी विशिष्ट समूह के प्रति व्यक्ति की अभिवृत्ति का उदाहरण है। पूर्वाग्रह प्रायः नकारात्मक होते हैं और विभिन्न स्थितियों में किसी विशिष्ट समूह के संबंध में रूढ़धारणा (Stereotype) पर आधारित होते हैं। यह रूढ़धारणा लक्ष्य समूह के संबंध में अवांछित विशेषताओं से युक्त होती है और उस समूह के सदस्यों के संबंध में पूर्वाग्रह/नकारात्मक अभिवृत्ति को जन्म देती है। जैसे- हिटलर ने अपने प्रोपगैंडा के तहत नाजियों के मन को ‘अवांछित यहूदियों’ के प्रति पूर्वाग्रह से भर दिया, जिसके कारण यहूदी ‘प्रजाति संहार’ से गुजरे।
अभिवृत्ति ही होने के कारण पूर्वाग्रह के भी संज्ञानात्मक, भावात्मक एवं व्यवहारात्मक घटक होते हैं। परंतु, पूर्वाग्रह के संज्ञानात्मक एवं भावात्मक घटकों को परिवर्तित करना बहुत कठिन है क्योंकि व्यक्ति जिस वस्तु/व्यक्ति के प्रति पूर्वाग्रह से पीड़ित हो जाता है, उसके प्रति नकारात्मक अथवा सकारात्मक छवि बना लेता है। ‘पूर्वाग्रहों’ के चलते समाज का एक विशिष्ट समूह दूसरे विशिष्ट समूह के प्रति जब एक निश्चित अवधारणा बना लेता है तो समाज में तनाव उत्पन्न हो जाता है। जहाँ पूर्वाग्रह विद्यमान होता है, वहाँ एक ही समाज के समूहों में अन्तर्द्वन्द्व उत्पन्न होने की संभावना बहुत प्रबल होती है। इसी कारण पूर्वाग्रह पर नियंत्रण आवश्यक माना जाता है। ऐसा करना निम्नलिखित उपायों से ही संभव हो सकता है-
शिक्षा एवं सूचना के प्रसार द्वारा विशिष्ट लक्ष्य समूह से संबंधित रूढ़धारणाओं को संशोधित करके।
अन्तःसमूह संपर्क को बढ़ाकर, जिससे समूहों के मध्य आपसी अविश्वास दूर हो तथा समूह एक-दूसरे के सकारात्मक गुणों से परिचित हो सकें।
उन स्रोतों को न्यूनतम करके जो पूर्वाग्रह बढ़ाने में सहायक होते हों।
अपने समूह में भी संकुचित ‘सामाजिक अनन्यता (Social excluivity) की भावना को कम करने का प्रयास करके।
पूर्वाग्रह के शिकार लोगों में स्वतः साधक भविष्योक्ति की प्रवृत्ति को हतोत्साहित करके। इस प्रवृत्ति के अंतर्गत यह लक्ष्य  समूह वहीं कृत्य करते हैं जो उनके प्रति औरों के पूर्वाग्रह को पुष्ट करता है।
इस प्रकार, ‘पूर्वाग्रह’  को नियंत्रित या न्यूनतम करके एक बहुधर्मी, बजुजातीय, बहुवर्गीय समाज में व्यवस्था बनाकर रखी जा सकती है।
‘नैतिकता के तत्त्व समाज में कूट-कूटकर भरे हुए हैं, लेकिन उनका उद्गार समय और परिस्थिति के अधीन हो गया है, जिसे बदला जाना चाहिये ताकि एक बेहतर, सुंदर एवं विकसित समाज का निर्माण हो सके।’ विवेचना कीजिये
उत्तर :
नैतिकता अनिवार्य रूप से एक सामाजिक व्यवस्था है, जिसका उद्देश्य समाज का हित होता है। नैतिकता की यह मांग हैं कि व्यक्ति अपने निजी हित के स्थान पर समाज के कल्याण को अधिक महत्त्व दे परंतु यह एक ऐच्छिक कार्यविधि है जिसकी अपेक्षा तो समाज करता है परंतु क्रियान्वयन व्यक्ति विशेष के स्वविवेक पर निर्भर होता है। ऐसी स्थितियाँ घटित होती रहती है जहाँ कोई कृत्य किसी व्यक्ति को बुरा लगे और किसी अन्य को उस कृत्य से कोई फर्क भी न पड़े। यथा-कोई अंधा  व्यक्ति सड़क पार करना चाह रहा है परंतु उसके आसपास गुजरने वाले उसकी कोई सहायता नहीं कर रहे हैं क्योंकि संभव है उन्हें इस बात से कोई फर्क नहीं पड़ रहा है। आप एक बहुमंजिला इमारत में बैठे दूर से यह देखकर दुखी हो रहे हैं और जरूरी मीटिंग के चलते उस अंधे व्यक्ति की सहायता के लिये नहीं जा पा रहे हैं।
कई बार व्यक्ति के मानसिक स्तर के आधार पर नीतिशास्त्रीय मानदंडों की व्याख्या की जाती है। हो सकता है कि एक व्यक्ति दूसरे व्यक्ति से अधिक नैतिक हो लेकिन किन्हीं विशेष परिस्थितियों में उनकी नैतिकता का लोप हो गया हो, जैसे-रेगिस्तानी क्षेत्र में कई दिनों से भूखे-प्यासे एक संत को अचानक जल एवं भोजन मिल जाए, तब यदि किसी अन्य जरूरतमंद को देने के अपने सामान्य आचरण से अलग यदि वह स्वयं ही जल एवं भोजन ग्रहण कर लेता है, तो ऐसा नहीं है कि उसकी नैतिकता नष्ट हो गई है। अपितु यह कहा जाएगा कि परिस्थिति विशेष में उसकी नैतिकता का लोप हुआ है। व्यक्ति में नैतिकता की उपस्थिति समय अनुसार भी बदलती है। जो महिला घर के काम में बड़ों का बिल्कुल हाथ नहीं बँटाती, वही महिला किसी सत्संग परिसर में मन लगाकर बुजुर्गों की सेवा करती है और उसकी नैतिकता वहाँ उजागर होने लगती है।
जब व्यक्ति को किसी से मदद लेनी होती है तो वही नैतिकता दर्शन के रूप में दृष्टिगोचर होती है, लेकिन जब किसी और को मदद देनी होती है तब उस नैतिकता का लोप हो जाता है। जैसे-भरी बस में जब किसी युवा लड़की को सीट चाहिये होती है तब वह महिला होने की ‘नैतिक दुहाई’ के सहारे पुरुषों से सीट ले लेती हैं परंतु यदि कुछ समय बाद कोई वृद्ध महिला आकर उस युवा लड़की के पास खड़ी हो जाती है तब उस लड़की की नैतिकता समाप्त हो जाती है, वह कोशिश करती है कि उसे सीट न देनी पड़े। कुल मिलाकर यह कहना तर्कसंगत है कि वर्तमान में नैतिकता का उद्गार समय और परिस्थिति के अधीन हो गया है, जो कि नहीं होना चाहिये। जनसाधारण को समझना होगा कि नैतिकता एक साधन है (न कि स्वतः साध्य) जिसका उद्देश्य अंततः व्यक्ति और समाज का कल्याण ही होता है।
व्यक्ति की अभिवृत्ति के निर्माण में विभिन्न सामाजिक व व्यक्तिगत कारक महत्त्वपूर्ण भूमिका निभाते हैं। एक बार अभिवृत्तियाँ निर्मित हो जाती हैं तो उनमें बदलाव बहुत मुश्किल हो जाता है। इस संदर्भ में अभिवृत्तियों के दोषों की चर्चा कीजिये।
उत्तर :
सामान्यतः किसी मनोवैज्ञानिक विषय के पक्ष या विपक्ष में सकारात्मक या नकारात्मक भाव की तीव्रता को अभिवृत्ति कहते हैं। आमतौर पर अभिवृत्तियाँ व्यक्तिगत अनुभव एवं समाज के साथ अंतर्क्रिया द्वारा सीखी जाती है। कुछ जन्मजात कारक भी अभिवृत्ति निर्माण में छोटी किंतु महत्त्वपूर्ण भूमिका निभाते हैं। चूँकि अभिवृत्ति सापेक्षतः स्थायी होती है तथा इसमें प्रेरित करने की शक्ति भी होती है, इसी विशेषता के कारण ‘अभिवृत्ति’ के कुछ नुकसान (दोष) भी परिलक्षित होते हैं, यथा-
अभिवृत्तियाँ रूढ़िवादिता बढ़ाती हैं क्योंकि अधिकांश अभिवृत्तियाँ बचपन में ही विकसित हो जाती है और उन्हें बदलना काफी कठिन होता है। इस कारण सामाजिक रूढ़ियाँ पीढ़ी-दर-पीढ़ी बनी रहती हैं।
अभिवृत्तियों के कारण हमारा दृष्टिकोण वस्तुनिष्ठ और तटस्थ नहीं रह पाता है जबकि सिविल सेवकों के लिये यह ज़रूरी है कि उनका दृष्टिकोण वस्तुनिष्ठ तथा तटस्थ हो।
व्यक्ति में लचीलापन कम हो जाता है यानी परिस्थितियाँ यदि प्रतिकूल हो जाएँ या बदल जाएँ तो वह खुद को आसानी से समायोजित नहीं कर पाता।
समाज के वंचित वर्गों को इसका सबसे छयादा नुकसान झेलना पड़ता है। एक तो वे ही वंचित हैं तथा साथ ही उच्च वर्ग या शोषक वर्ग की अभिवृत्तियाँ उनके विचारों को या व्यवहारों को बदलने नहीं देती। दलितों, महिलाओं, अश्वेतों, विकलांगों, अल्पसंख्यकों के शोषण की बड़ी वजह प्रभुत्वशाली समूहों में उनके प्रति नकारात्मक अभिवृत्तियों का होना तथा पीढ़ी-दर-पीढ़ी उनका संचरित होना है।
उपरोक्त स्थितियों में नकारात्मक अभिवृत्ति परिलक्षित हो रही है, जिसे विभिन्न उपायों यथा-धारण/अनुनयन, संदर्भ समूह में परिवर्तन, व्यक्तित्व में परिवर्तन, अतिरिक्त सूचनाओं आदि के द्वारा परिवर्तित किया जाना चाहिये।
आपका सिविल सेवा में चयन हो जाता है। आपको आपके पैतृक गाँव में सम्मानित करने के लिये ग्राम पंचायत द्वारा निमंत्रण दिया जाता है। आपकी प्राथमिक शिक्षा गाँव में ही हुई थी लेकिन उसके पश्चात् आपका परिवार शहर में बस गया था। आप 15 वर्षों पश्चात् अपने गाँव जा रहे हैं। आपका गाँव राजस्थान के नागौर ज़िले के एक दूर-दराज क्षेत्र में स्थित है। आपके गाँव में पानी के अभाव की बहुत बड़ी समस्या है। गाँव में हरियाली न के बराबर है, मरुस्थलीकरण बढ़ रहा है तथा पेड़ों के नाम पर सिर्फ ‘खेजड़ी’ के वृक्ष हैं। गाँव में बोरवैल नहीं है, क्योंकि जमीन के अंदर का पानी बहुत अधिक खारा है। लोगों ने अपने घरों में पानी के बड़े-बड़े टैंक बनवा रखे हैं जिनमें वे वर्षा का जल इकट्ठा कर लेते हैं और सालभर उसी जल को इस्तेमाल करते हैं। गाँव में खेजड़ी के अलावा किसी भी अन्य वृक्ष को उगाने को अपशगुन माना जाता है। उसी के चलते गाँव में वृक्ष की घनी छाया या हरियाली के दर्शन नहीं हो पाते। आप अपने गाँव की इस समस्या के संबंध में क्या दृष्टिकोण रखेंगे और गाँव वालों के लिये क्या कदम उठाएंगे जिससे गाँव के पर्यावरण व लोगों के जीवन में सुधार लाया जा सके?
उत्तर :
पैतृक गाँव होने के कारण उस गाँव के साथ मेरा आत्मीयता का लगाव स्वाभाविक है। ऐसे में गाँव के लोगों की मनोवृत्ति एवं गाँव की दुर्दशा देखकर परिवर्तन लाने की इच्छा सहज ही संकल्पित हो जाती है। यहाँ खेजड़ी के अलावा अन्य वृक्षों के उगने को अपशगुन मानना, गाँव में मरुस्थलीकरण का बढ़ना तथा जल के आत्यंतिक अभाव की स्थिति का होना ही गाँव की दुर्दशा का मूल कारण दिखाई देता है। ऐसे में पर्यावरण के प्रति गाँव वालों को सजग करने तथा उचित जल-प्रबंधन के लिये प्रोत्साहित करने के लिये मैं निम्नलिखित कदम उठाऊँगा-
(i) सबसे पहले गाँव वालों की इस मनोवृत्ति में परिवर्तन लाना ज़रूरी है कि खेजड़ी के अलावा अन्य सभी वृक्ष अपशगुनी होते हैं। मेरे विचार से यह धारणा खेजड़ी के कम पानी की उपलब्धता में भी उग जाने और अन्य वृक्षों के भूमि से अधिक पानी सोखने की मान्यता से जुड़ी है। ऐसे में मैं गाँव वालों को ‘अनुनयन’ द्वारा समझाने का प्रयत्न करूँगा कि अनेक अन्य वृक्ष भी ऐसे हैं जो छायादार भी होते हैं, फल भी देते हैं किंतु खेजड़ी की तरह ही उन्हें भी पानी की कम आवश्यकता होती है, जैसे-नीम, रोहिड़ा, बेर, सीरिश, कैर, पीपल आदि। इन पेड़ों को उगाने में भी अधिक पानी की खपत नहीं होती और ये गाँव में मरुस्थलीकरण को रोकने व हरियाली लाने में अत्यंत सहायक होंगे।
(ii) उन्हें रालेगन सिद्धि, हिवरे बाज़ार और पिपलांत्री जैसे गाँवों के उदाहरणों से समझाता कि किस प्रकार पूरे गाँव के प्रयास से जल-प्रबंधन द्वारा गाँव की तस्वीर बदली जा सकती है।
(iii) गाँव के सरपंच से अनुरोध करता की ‘मनरेगा’ जैसे कार्यक्रमों का पूरा सदुपयोग करते हुए पक्की तली के तालाब बनवाएँ जिनमें वर्षा जल लंबे समय तक संग्रहित रह सके।
(iv) गाँव के लोगों को नहाने के पश्चात् व घरेलू उपयोग के पश्चात् बचे पानी को पेड़ों में डालने के लिये प्रेरित करूँगा।
(v) गाँव के स्कूल के अध्यापकों से मिलकर आग्रह करूँगा कि पढ़ाई के साथ-साथ बच्चों को जल के सदुपयोग, प्रबंधन एवं वृक्षों/पर्यावरण की महत्ता के संबंध में हमेशा सही ज्ञान व दिशा दें।
(vi) मैं गाँव के गणमान्य लोगों के साथ क्षेत्र के विधायक व सांसद से भी मिलूँगा और निवेदन करूँगा कि गाँव को या तो किसी प्रकार से नहरों से जोड़ा जाए या पाइपलाइनों द्वारा पर्याप्त जल की उपलब्धता कराई जाए।
‘विभिन्न संवैधानिक प्रावधानों, कानूनों, नियमों एवं विनियमों को सुनिश्चित करने के साथ-साथ विभिन्न प्रकार के राजनीतिक दबावों के बावजूद एक सिविल सेवक ‘प्रतिबद्धता’ और ‘सेवा भावना’ जैसे मूल्यों की शक्ति से ही जन-अपेक्षाओं को पूरा कर पाता है’ विवेचना कीजिये।
उत्तर :
वर्तमान समय में एक सिविल सेवक को अपने कर्त्तव्य पालन के दौरान विभिन्न प्रकार की चुनौतियों का सामना करना पड़ता है। एक कल्याणकारी राज्य की अपेक्षाओं को पूरा करने के क्रम में विभिन्न प्रकार के बाहरी व आंतरिक दबावों के समक्ष डटे रहना पड़ता है। अपनी कार्यशैली में पारदर्शिता बनाए रखते हुए और बाहरी हस्तक्षेपों से विचलित हुए बिना एक लोकसेवक तभी सफल हो पाता है जब उसमें ‘प्रतिबद्धता’ और ‘सेवा भावना’ जैसे बुनियादी मूल्य उपस्थित हों।
प्रतिबद्धता व्यक्ति का एक आंतरिक गुण होता है। यह ‘प्रतिबद्धता’ किसी मूल्य या विचारधारा के प्रति हो सकती है। एक सिविल सेवक से अपेक्षा रहती है कि वह संविधान, वंचितों के सामाजिक व कल्याणकारी उद्देश्यों, कानून, नियमों एवं सरकारी नीतियों के प्रति प्रतिबद्ध रहे तथा संविधान की मूल भावना के प्रतिकूल नीति का अनुसरण न करे। यह ‘प्रतिबद्धता’ का गुण एक सिविल सेवक को सदैव प्रेरित रखता है।
‘सेवा भावना’ वह मनःस्थिति है जिसमें व्यक्ति अपनी ‘नैतिक छिाम्मेदारी’ समझकर किसी कार्य को करता है। सिविल सेवा में उस ‘सेवा भावना’ से तात्पर्य होता है कि वेतन और सुविधाओं पर विशेष ध्यान न देते हुए एक सिविल सेवक द्वारा उस भाव से कर्तव्य पालन करना कि वह अपनी शक्तियों का अधिकतम उपयोग लोक कल्याण को साधने में कैसे कर सकता है। इस प्रकार की मनःस्थिति से कार्य करने पर आनंद तो मिलता ही है, एक आंतरिक ऊर्जा का संचरण भी होता है, जो विपरीत शक्ति के झंझावतों से लड़ने की ताकत देती है।
अतः एक सिविल सेवक की सेवा भावना और संविधान के प्रति प्रतिबद्धता उसे जनहित के कार्यों को करने के लिये लगातार प्रेरित करती है और राजनीतिक दबावों की स्थिति में भी उचित एवं वैध तरीकों को अपनाने के लिये सतत् रूप से प्रोत्साहित करती है।